
kvoteordningen - Fordeling av STUDIEplasser for studieårene 2005-2008 

Bakgrunn

Studenter fra utviklingsland og Sentral- og Øst-Europa kan få støtte fra Statens lånekasse til fortrinnsvis master- eller doktorgradsutdanning i Norge. Denne ordninga er en del av norsk bistandspolitikk. Når de ferdige kandidatene reiser hjem igjen, ettergir den norske stat lånet. Det følger ikke med penger til utdanningsinstitusjonene. Studiene skal ha et faglig innhold som er spesielt relevant i forhold til nærings- eller samfunnsbehov i studentenes hjemland. Det er totalt 1100 kvoteplasser i Norge i dag. Av disse er fra og med studieåret 2005/2006 800 øremerket studenter fra utviklingsland og 300 fra Sentral- og Øst-Europa. 

2005-2008 – Nytt stortingsvedtak, nytt regelverk og nye administrative forhold

Høsten 2004 ble kvoteordningen besluttet videreført for en ny treårsperiode uten at det totale antall stipend til fordeling på lærestedene ble økt. Antall stipend øremerket søkere fra uland er økt fra 700 til 800, mens stipend øremerket søkere fra Sentral- og Øst-Europa er redusert fra 400 til 300. Dette er en konsekvens av at flere tidligere sentral- og østeuropeiske land nå er innlemmet i EU, og dermed ikke lenger er omfattet av ordningen. 

Utdannings- og forskningsdepartementet gir i rundskriv F-10-04 retningslinjene for kommende treårsperiode. Rundskrivet stiller endrede vilkår når det gjelder faglig tilbud til kvotestudentene og rekruttering av kvotestudenter. Det innskjerpes at det faglige tilbudet skal tilføre studentene relevant kompetanse som kan komme hjemlandene til gode når studentene reiser tilbake etter endt utdanning. Dette er lærestedene nå forpliktet til å sikre i samråd med de samarbeidsinstitusjoner studentene er rekruttert fra. Lærestedene oppfordres også til å utvikle felles utdanningsprogrammer med samarbeidsinstitusjonene i form av for eksempel sandwichprogrammer eller joint degrees.  Rekrutteringen skal fra nå av foregå gjennom etablerte samarbeidsavtaler mellom det norske lærestedet og læresteder/institusjoner/organisasjoner/myndigheter i studentens hjemland. Dette er en klar hovedregel som kan fravikes kun ved ”særskilte forhold” i studentens hjemland eller på studentens hjemmeinstitusjon. Eksempler på særskilte forhold er politisk undertrykking, kjønnsdiskriminering, vanskelige forhold for funksjonshemmede, og lignende. Like fullt bør rekrutteringen av søkere fra samarbeidsinstitusjoner som en hovedregel skje gjennom åpen utlysning, slik at alle kvalifiserte kandidater ved institusjonene gis mulighet til å søke.

Administrasjonen av kvoteordningen ble overført fra departementet til Senter for internasjonalisering av høyere utdanning (SIU) i Bergen fra og med 1. januar 2005. Lærestedene må fra nå av være forberedt på å rapportere til SIU på hvilket grunnlag man har rekruttert kvotestudenter, og hva slags utdanning kvotestudentene har tatt eller er i ferd med å ta. Kvoteplasser som benyttes i strid med forutsetningene kan bli trukket tilbake og omfordelt til andre læresteder.

Tildelingen av stipend til Universitetet i Tromsø for 2005-2008

Universitetet i Tromsø søkte i november 2004 om å få tildelt 110 kvoteplasser for kommende periode. I den forbindelse foretok departementet en gjennomgang av hvordan kvoteordninga har fungert ved den enkelte institusjon. God studieprogresjon ble vektlagt i evalueringen. En del studieprogram og enheter ved Universitetet har slitt med studieprogresjonen hos kvotestudentene. I brev fra Utdannings- og forskningsdepartementet datert 20. januar 2005 ble universitetet tilgodesett med 65 kvoteplasser. Dette er en total reduksjon fra forrige tildelingsperiode i antall kvoteplasser på 12, fordelt på fire færre u-landsplasser og åtte færre sentral- og østeuropaplasser. Sammenlignet med tildelingen til øvrige læresteder er dette ganske mange plasser. Ingen andre læresteder har mistet flere kvoteplasser enn Universitetet i Tromsø. Høgskolen i Narvik har mistet 10 kvoteplasser. Ellers står institusjonene på det samme eller har fått mindre reduksjoner/økninger. De læresteder som utmerker seg med å ha fått tildelt flere plasser er Universitetet i Stavanger og Norges veterinærhøgskole med 5 plasser hver. Universitetene i Oslo, Bergen og Trondheim har fått det samme antall plasser som i forrige periode. Utdannings- og forskningsdepartementet har ikke grunngitt den relativt store reduksjonen i antall plasser ved Universitetet i Tromsø.   
Universitetet vil ikke få tildelt flere kvoteplasser eller få omdisponert de tildelte kvoteplassene i løpet av denne treårsperioden. Ved uteksaminasjon av studenter vil universitetet kunne ta opp nye kvotestudenter, slik at det totale antallet til enhver tid er 65 studenter. Universitetet kan for studieåret 2005-2006 bare ta opp 23 nye studenter, det resterende antall plasser må gå til kvotestudenter som allerede er i gang med studiene.

Mange fagmiljø ønsker sterkt kvotestudenter til sine studier. Antallet studieprogram som utlyses fra Universitetet i Tromsø har økt kraftig de senere år. Tilsvarende har også antall søkere vært i kraftig økning. Universitetsstyret bør derfor til en viss grad tillegge tilfredsstillende studieprogresjon vekt ved årets tildeling. I tillegg bør departementets innføring av samarbeidsavtaler tas til følge, dersom universitetet ønsker å beholde det tildelte antall kvoteplasser i hele perioden. Dette signaliseres også tydelig i brev fra SIU hvor universitetet  innvilges dispensasjon fra opptak på bakgrunn av samarbeidsavtaler for 2 studieprogram for opptaket 2005-2006. SIU gjør klart og tydelig oppmerksom på at universitetet må forholde seg til regelen om rekruttering på bakgrunn av samarbeidsavtaler, og at det ikke kan innvilges generelt amnesti med hensyn til dispensasjon fra regelen.  

Erfaringer med kvoteordninga

Universitetsstyret vedtok ved fordeling av plassene for 2003-2004 at studentene skulle samles i kull på minimum 4-5 kvotestudenter på hvert av de mastergradsprogram som fikk tildelt plasser. Dette vedtaket ble opprettholdt også for 2004-2005. En slik organisering har vist seg å skape et bedre og tryggere studiemiljø for studentene, samtidig som en mer kullorganisering er ressursbesparende for fakultetene, både med hensyn til administrering/oppfølging av studentene og bruk av undervisningsressurser. Kulltildelingen av kvoteplasser innebærer at ikke alle fagmiljø som ønsker det, får tildelt kvoteplasser. Imidlertid er det universitetsdirektørens oppfatning at tanken om å samle studentene i kull har fungert svært godt, og at studentene trives bedre. Universitetsdirektøren vil derfor anbefale at kullmodellen videreføres også studieårene 2005-2008. 

Etter den nye tildelinga av kvoteplasser fra departementet har universitetet fått tildelt færre stipend øremerket sentral- og østeuropeiske studenter enn det antall gamle studenter av denne kategori som skal fortsette som kvotestudenter i 2005-2006. Universitetet må derfor søke SIU om dispensasjon fra fordelingen mellom studenter fra u-land og fra land i Sentral- og Øst-Europa for det ene studieåret 2005-2006, for å komme i balanse for resten av den kommende perioden. 

Tildeling av kvotestipend til doktorgrad i perioden 2006-2008

Universitetet satte av 4 doktorgradsstipend for 2004-2005 og 2005-2006. Tre av stipendene ble benyttet hvert studieår på grunn av få søkere. 

Følgende retningslinjene ble vedtatt av universitetsstyret 20.02.2003: 

· Søkere kan gis opptak til doktorgrad etter å ha vært ved hjemmeinstitusjonen i hjemlandet i minimum ett år etter at mastergradsstudiet ble fullført ved Universitetet i Tromsø

· Kvalifiserte søkere, som ikke tidligere har studert i Norge eller ved UiTø, kan søke og få opptak til et doktorgradsprogram direkte fra utlandet 

I begge tilfeller bør søkere fra universiteter som har inngått samarbeidsavtale med Universitetet i Tromsø, prioriteres. 

Universitetsdirektørens vurderinger

Kvoteordningen er et finansieringsprogram for studenter og dekker kun livsoppholdsutgifter og reise mellom hjemsted og studiested. Doktorgradsstudenter med kvotefinansiering mottar samme beløp som studenter på lavere studienivå mottar fra Statens lånekasse for utdanning; 80.000 per studieår. Ordningen var opprinnelig heller ikke tiltenkt doktorgradsnivået, men etter ønsker fra universitetene ble det etter hvert også anledning til å bruke ordningen for å finansiere doktorgradsstudenter. Flere fagmiljø som har eller har hatt doktorgradsstudenter med kvotefinansiering, har klaget over at det ikke følger driftsmidler med når kvoteplasser brukes til doktorgradsstudenter. Fagmiljø som ikke har økonomisk mulighet eller ikke har prioritert å sette av slike driftsmidler, peker på det uheldige i at det nærmest eksisterer et A- og et B-lag side om side, de som er tatt opp på vanlige doktorgradsvilkår og de som er kvotestudenter. Departementet har gjennom år fått meldinger fra universitetene om denne problemstillingen uten at det har resultert i at departementet har differensiert stipendene eller tildelt universitetet driftsmidler for doktorgradsstudentene. Det nye rundskrivet om kvoteordningen for neste treårsperiode fra departementet inneholder heller ikke noe nytt i så henseende.

I tidsrommet 2004-2005 er det fremkommet en rekke klager fra fakulteter og enkeltstudenter, både regulære og kvotefinansierte, på kvoteordningen som finansieringsordning for doktorgradsstudier. Forhold knyttet til kontorplass og mulig ekstra økonomisk støtte fra fakultetene varierer på universitetet, og det er ikke utarbeidet en ensrettet praksis for dette. På bakgrunn av disse forhold, samt muligheter for et mer internasjonalt forskningsmiljø og mer stabil rekruttering, har det sentrale forskningsutvalget anbefalt at kvotestudenter på doktorgrandsnivå helst bør knyttes til forskerskolene. I hvilken grad dette vil bedre de fysiske og økonomiske forholdene for kvotestudenter på doktorgradsnivå, er imidlertid diskutabelt.
I henhold til rundskriv F-10-04 plikter universitetet i samarbeid med universiteter disse studentene kommer fra, å sikre at utdanningen som gis her er i tråd med målsettingen for kvoteordningen og at den gir relevant kompetanse i studentens hjemland. Det kan by på mye merarbeid for universitetets vitenskapelige ansatte å skulle sikre hvert doktorgradsprosjekt i samarbeid med utenlandske utdanningsinstitusjoner, ettersom hver doktorgradsstudent vil ha en egen studieplan. På mastergradsprogrammene er det derimot utviklet en standard studieplan for alle studenter. 

Det forhold at universitetet nå er tildelt 12 færre kvoteplasser enn tidligere, samt at antallet gode og relevante engelskspråklige mastergradsprogram øker, gjør at universitetsstyret må ta stilling til hvorvidt det fortsatt skal knyttes kvoteressurser til utdanning på doktorgradsnivå. Dersom universitetsstyret ikke deler universitetsdirektørens oppfatning av at kvoteordningen ikke skal tildeles doktorgradsprogram, må styret samtidig ta stilling til hvilke program på doktorgrad som skal tildeles stipendier. Det vil være en umulig situasjon å håndtere administrativt dersom alle fakulteters doktorgradsprogrammer skal lyses ut for opptak. Universitetsdirektøren vil da ha samme standpunkt som Det sentrale forskningsutvalget har inntatt. Det settes i så tilfelle av tre PhD plasser.

Utvikling av Sandwichprogrammer i tråd med rundskrivets vilkår

Et sandwichprogram er betegnelsen på et studieprogram hvor studenten påbegynner et studium på hjemmeuniversitetet, for deretter å ta en del av studiet ved en samarbeidsinstitusjon, og så ta avsluttende grad ved hjemmeinstitusjonen. 

Departementet oppfordrer i rundskriv F-10-04 lærestedene til å utvikle felles utdanningsprogrammer med samarbeidsinstitusjonene, for eksempel i form av sandwichprogrammer eller joint degrees. En utvikling i retning av at studenter fra sør har kortere opphold i nord som del av sin utdanning, og at utdanningen i hovedsak skal foregå i sør, ser ut til å være en ny tendens i norsk bistandspolitikk. Dette fremkommer også i NORAD-ordningen. Det vil derfor ikke være overraskende om dette blir et tydeligere kriterium i kvoteordningens fremtid.

Universitetsstyret vedtok allerede 11.12.2003, som en forsøksordning, å benytte restplasser i kvoteordningen til sandwich-programmer. Universitetet kan således si å følge opp de signaler og vedtak som kommer fra myndighetene når det gjelder internasjonalisering i utdanning. 

Institutt for planlegging og lokalsamfunnsforskning ved Det samfunnsvitenskapelige fakultet har i samarbeid med University of Ghana (Ghana) og Université de N’gaoundéré (Kamerun) utviklet et sandwich-program på mastergradsnivå. De første to kvotestudentene begynte på dette programmet i januar 2005 og vil avslutte i desember 2005. Så langt ser dette ut til å fungere bra. Universitetsdirektøren vil anbefale at denne praksisen kan fortsette i perioden 2006-2008, men at man fortsatt gjør bruk av restplasser fra forsinkede kvotestudenter som slutter underveis, og foreløpig ikke benytter nye ledige plasser til dette formålet.  

Fastsetting av overordnede prinsipper for fordeling av stipend mellom mastergradsprogrammene

I 2004 fastsatte universitetsstyret noen overordnede prinsipper for fordeling av kvoteplasser mellom mastergradsprogrammene. Dette skulle gjøres gjeldende for flere år.

Ressursbruk og arbeidsmengde

Den store administrative ressursbruken som går med til opptak av kvotestudenter, ble presentert for universitetsstyret i sak S 66-03. Jo flere mastergradsprogram universitetet tilbyr utenlandske søkere som kommer inn under kvoteordninga, dess flere søkere vil melde seg – uten at universitetet får flere plasser til fordeling. Dette skaper et gap mellom den administrative ressursbruken, og det universitetet får igjen i antall studenter. Universitetsdirektøren så det som helt nødvendig å sette i verk tiltak som kunne redusere det administrative arbeidet knyttet til svært omfattende søknads- og opptaksarbeid for kvoteplassene. Universitetsstyret gikk i sak S 78-03 innfor følgende løsning:

Genuine engelskspråklige program prioriteres 

De genuine engelskspråklige programmene er ikke engelskspråklige versjoner av norskspråklige program for norske studenter, men unike ved institusjonen i den forstand at de ikke finnes som et parallelt norskspråklig studietilbud. De ble opprettet som internasjonale studieprogram med formål å rekruttere studenter særlig fra land med lavt utdanningsnivå. Samtidig er det også god søkning til disse studieprogrammene fra norske søkere som ønsker en engelskspråklig utdanning med internasjonal profil. Samtlige studenter som tas opp, studerer sammen i årskull. 

Universitetsdirektørens vurderinger

Antallet mastergradsprogram som innvilges kvotestipendplasser måtte reduseres fra høsten 2003, både for å samle studentene i kull og for å spare unyttig bruk av administrative ressurser knyttet til utlysning, rekruttering og søknadsbehandling.
Av de 13 engelskspråklige mastergradsprogrammene er 7 genuine engelskspråklige program. Universitetsdirektøren vil innstille på at disse prioriteres i tildelinger av kvotestipendplasser, med mindre dårlig studieprogresjon tilsier noe annet. Universitetet i Tromsø har investert mye undervisningsressurser i disse programmene. Det er derfor viktig at de også gis mulighet til å fylle studieplassene, og å opprettholde kontinuitet i studieprogrammene. Det synes ikke å være en fornuftig bruk av ressurser at disse studieprogrammene ikke skal prioriteres ved tildeling av kvoteplasser. De er vedtatt opprettet med tanke på en internasjonal målgruppe, hovedsakelig ut fra et perspektiv om hva som er relevant og etterspurt kompetanse i studentenes hjemland. 

De nye retningslinjene i rundskriv F-10-04 vedrørende rekruttering fra samarbeidsinstitusjoner og sikring av relevansen av studieprogrammene i kvotestudentenes hjemland, kompliserer dette ytterligere ved oppfølging og rapportering, dersom mange studieprogram skal være involvert. 

Universitetsstyrets vedtak i S 78-03 ble vedtatt som prinsipp ut over studieårene 2004-2005 og 2005-2006. 

På grunnlag av ovennevnte gis følgende innstilling til 
vedtak:
1. Følgende overordnede retningslinjer skal følges ved opptak av kvotestudenter til mastergrad:

· Studieprogram som har inngått et minimum av konkrete samarbeidsavtaler prioriteres.

· Engelskspråklige program som er særskilt godt tilrettelagt for kvotestudenter, og som tilbyr relevant kompetanse for studentenes hjemland prioriteres. Relevansen må etter hvert kunne  dokumenteres i samarbeid med partnerinstitusjonene i sør eller øst.

· Studieprogram som etter fortløpende evaluering har god studieprogresjon hos kvotestudentene, prioriteres.

· Det skal tas opp minimum 3 nye kvotestudenter på hvert program dersom det er kvalifiserte søkere til å fylle dette antallet plasser

· ”Ledige” kvoteplasser brukes til sandwichprogram

2. Universitetsdirektøren gis fullmakt til å fordele kvoteplasser for studieårene 2006-2007 og 2007-2008 på mastergradsprogram og sandwichprogram etter ovennevnte fordelingskriterier. For studieårene 2006-2007 og 2007-2008 utlyses følgende mastergradsprogram for opptak til kvoteprogrammet:

· Master’s Degree in International Fisheries Management

· Master’s Degree in Peace and Conflict Transformation

· Master’s Degree in Indigenous Studies

· Master’s Degree in Telemedicine and e-health 

· Master’s Degree in Visual Culture Studies

· Master’s Degree in Theoretical Linguistics 

· Master’s Degree in English Linguistics 
· Sandwichprogram, fortløpende bruk av restmåneder

3. Universitetet i Tromsø tilbyr ikke doktorgradsstudier med kvotefinansiering.

Tromsø, 15.06.2005

	Jan Larsen

	forsknings- og studiedirektør

